Hibrid, interaktív és vizuális: a jövő rádiója?
Szilágyi Árpád, a Magyar Rádió nonprofit Zrt. programszerkesztője

Régóta kérdés, hogy a rádiós tartalomszolgáltatás világában lesz-e digitális átállás. Az FM rádiózás ugyanis most is reneszánszát éli Magyarországon, miközben Nyugat-Európában egyre terjed a digitális rádiózás különféle platformokon. Mi rádiósok úgy látjuk, hogy lesz digitális átállás! Sőt, a digitális átállás már zajlik! A számítógépek és az internet 20 évvel ezelőtti gyors elterjedésénél is sokkal gyorsabban robbantak be életünkbe ugyanis az okostelefonok és táblagépek. Az Európai Közműsorszolgáltatók Szövetsége (EBU) pedig nemrégiben ismertette a Smart Radio koncepcióját, ami alapján akár arra is következtethetünk, hogy az okostelefon lesz napjaink zsebrádiója. Hogy viszonyul ehhez a DAB, illetve a DAB+ rádiózás? Kibékítheti-e platformok szembeállását a hibrid rádió koncepció? Lesz-e szerepe a podcastnak vagy a HbbTV-nek? A jövő rádiója szerintünk interaktív és vizuális, de azért a látható rádió nem egyenlő a televízióval: a rádió továbbra is a hangot használja fel a tartalomszolgáltatásra. Viszont a rádió nem mehet el a tömegkommunikáció erőteljes változása mellett: a hangra épített tartalomszolgáltatást ki kell egészíteni hasznos és a mai viszonyok között is élményeket nyújtó szolgáltatásokkal. E folyamatban gyorsan vált a rádiósok munkaeszközévé az internet, és válnak rövidesen azzá az okoseszközök is. Lépést kell tartanunk a hallgatóinkkal...